Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (EGF/2012/000 TA 2012 – technická pomoc z podnetu Komisie) /* COM/2012/0160 final */





DÔVODOVÁ SPRÁVA V bode 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení[1] sa umožňuje uvoľnenie prostriedkov z Európskeho fondu na prispôsobenie sa globalizácii (EGF) prostredníctvom nástroja flexibility s ročným stropom 500 miliónov EUR nad rámec príslušných okruhov finančného rámca. Pravidlá, ktoré sa uplatňujú na finančné príspevky z fondu EGF, sú stanovené v nariadení Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[2]. ZHRNUTIE ŽIADOSTI A ANALÝZA Základné údaje: Referenčné č. EGF EGF/2012/000 Európska komisia Technická pomoc Administratívne výdavky: rozpočet v EUR 1 120 000 % administratívnych výdavkov (strop: 0,35 %) 0,22 % V zmysle článku 8 ods. 1 nariadenia (ES) č. 1927/2006 sa na podnet Komisie môže každoročne poskytnúť na technickú pomoc 0,35 % ročnej maximálnej sumy z EGF. Technická pomoc, ktorá sa má financovať a rozloženie odhadovaných nákladov 1. Príspevok sa použije na výdavky uvedené v článku 8 ods. 1 a 4 a takisto v článku 9 ods. 2 nariadenia (ES) č. 1927/2006, ako sa podrobnejšie uvádza ďalej. 2. Monitorovanie: Komisia zhromaždí údaje o prijatých a vyplatených žiadostiach, ako aj o navrhovaných a vykonaných opatreniach a do konca roka 2012 aktualizuje a uverejní štatistický portrét EGF. Náklady sa odhadujú na 20 000 EUR. 3. Informácie: Webová stránka EGF[3], ktorú Komisia zriadila v rámci oblasti „Zamestnanosť, sociálne záležitosti a začlenenie“, a ktorú spravuje na základe požiadavky v článku 9 ods. 2 nariadenia (ES) č. 1927/2006, sa bude pravidelne aktualizovať a rozširovať, pričom každý nový príspevok bude preložený do všetkých jazykov EÚ. Vytlačia sa materiály pre médiá a vypracuje sa výročná správa EGF, ktorá sa preloží, vytlačí a rozpošle. Zvýši sa všeobecné povedomie o EGF, ako aj jeho viditeľnosť, okrem iného výrobou videomateriálu o niektorých prípadoch implementácie EGF a nedávno uzavretých prípadoch. EGF bude súčasťou rozličných publikácií a audiovizuálnych aktivít Komisie. Náklady na tieto položky sa odhadujú na 200 000 EUR. 4. Vytváranie vedomostnej základne: Komisia aj naďalej pracuje na príprave štandardných postupov podávania žiadostí o EGF a ich spracovania, ktoré umožnia zjednodušiť podávanie budúcich žiadostí, urýchliť ich spracovávanie a uľahčiť variabilitu správ podľa jednotlivých potrieb. Náklady sa odhadujú na 60 000 EUR. Komisia vytvorí a zracionalizuje databázu faktov a čísel týkajúcich sa prípadov EGF vrátane pracovníkov, opatrení a výsledkov. Náklady sa odhadujú na 60 000 EUR. Komisia bude zhromažďovať aj údaje o časových plánoch prepúšťaní v členských štátoch, najmä v zmysle smernice Rady 98/59/ES z 20. júla 1998 o aproximácii právnych predpisov členských štátov týkajúcich sa hromadného prepúšťania[4]; náklady sa v tomto prípade odhadujú na 60 000 EUR. 5. Administratívna a technická podpora: Expertná skupina kontaktných osôb pre EGF zložená z jedného člena za každý členský štát usporiada dve zasadnutia, pričom náklady na obe zasadnutia sa odhadujú na 70 000 EUR. 6. Okrem toho Komisia zorganizuje výmenu úspešných postupov a tvorbu sietí medzi členskými štátmi, vďaka ktorej sa budú môcť účastníci so skúsenosťami z implementácie EGF vzájomne učiť a vymieňať si rady. Súčasťou týchto činností na vytváranie sietí budú dva semináre. Celkové náklady sa odhadujú na 250 000 EUR. 7. Hodnotenie: Komisia začne s prípravou konečného hondotenia EGF formou zmluvy s externým konzultantom hodnotiacim prípady EGF tesne pred ich ukončením a v čase ich ukončenia počas nasledujúcich dvoch rokov, pričom sa zameria na systémy riadenia, účastníkov podľa jednotlivých opatrení, ako aj na výsledky. Náklady na prvý rok tohto prípravného hodnotenia sa odhadujú na 400 000 EUR a budú pokrývať približne 32 prípadov, ktoré sa vyhodnotia hneď po doručení záverečných správ Komisii. Položky || Odhadovaný počet || Odhadované náklady na položku (v EUR) || Celkové náklady (v EUR) Monitorovanie || 1 || 20 000 || 20 000 Informačné činnosti || variabilný || variabilný || 200 000 Vytváranie vedomostnej základne || 3 || 60 000 || 180 000 Administratívna a technická podpora: zasadnutia expertnej skupiny kontaktných osôb pre EGF || 2 || 35 000 || 70 000 Administratívna a technická podpora: vytváranie sietí na implementáciu EGF || variabilný || variabilný || 250 000 Hodnotenie: prípravné prípadové štúdie || 32 || 12 500 || 400 000 Odhadované náklady spolu || || 1 120 000 Financovanie 8. Celkový ročný rozpočet, ktorý je EGF k dispozícii, predstavuje 500 miliónov EUR. V článku 8 ods. 1 nariadenia (ES) č. 1927/2006 sa uvádza, že 0,35 % z tejto sumy (t. j. 1 750 000 EUR) sa môže na podnet Komisie každoročne poskytnúť na technickú pomoc. V súčasnosti je na rok 2012 k dispozícii suma v plnej výške; na technickú pomoc zatiaľ neboli vyčlenené žiadne finančné prostriedky. 9. Navrhovaný príspevok na technickú pomoc z podnetu Komisie má v roku 2012 výšku 1 120 000 EUR. Po uvoľnení tejto sumy zostane potenciálne k dispozícii suma 630 000 EUR pre prípad ďalších potrieb v neskorších fázach roka. 10. Vzhľadom na maximálnu možnú výšku príspevku z EGF v súlade s článkom 8 ods. 1 nariadenia (ES) č. 1927/2006, ako aj vzhľadom na možnosti prerozdelenia rozpočtových prostriedkov, Komisia navrhuje uvoľniť z fondu EGF uvedenú celkovú sumu, ktorá sa vyčlení v rámci okruhu 1a finančného rámca. 11. Komisia predložením tohto návrhu na uvoľnenie prostriedkov z fondu EGF začína zjednodušený postup trialógu v súlade s bodom 28 medziinštitucionálnej dohody zo 17. mája 2006, aby sa v rámci oboch zložiek rozpočtového orgánu dosiahla dohoda o potrebe čerpania prostriedkov z fondu EGF a o požadovanej sume. Komisia vyzýva tú z dvoch zložiek rozpočtového orgánu, ktorá na príslušnej politickej úrovni dosiahne dohodu o návrhu na uvoľnenie prostriedkov ako prvá, aby o svojich zámeroch informovala druhú zložku rozpočtového orgánu a Komisiu. V prípade nesúhlasu jednej z dvoch zložiek rozpočtového orgánu sa zvolá oficiálne zasadnutie trialógu. 12. Komisia predkladá samostatne žiadosť o prevod s cieľom zahrnúť do rozpočtu na rok 2012 osobitné viazané rozpočtové prostriedky v súlade s bodom 28 medziinštitucionálnej dohody zo 17. mája 2006. Zdroj platobných rozpočtových prostriedkov 13. Na úhradu sumy 1 120 000 EUR potrebnej na technickú pomoc budú použité prostriedky z rozpočtového riadku EGF. Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (EGF/2012/000 TA 2012 – technická pomoc z podnetu Komisie) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení[5], a najmä na jej bod 28, so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[6], a najmä na jeho článok 8 ods. 2, so zreteľom na návrh Komisie[7], keďže: (1) Európsky fond na prispôsobenie sa globalizácii (EGF) bol zriadený s cieľom poskytovať dodatočnú podporu prepusteným pracovníkom, ktorí pociťujú dôsledky veľkých štrukturálnych zmien v usporiadaní svetového obchodu, a pomôcť im pri ich reintegrácii na trh práce. (2) Medziinštitucionálna dohoda zo 17. mája 2006 umožňuje mobilizáciu EGF v rámci ročného stropu vo výške 500 miliónov EUR. (3) V nariadení (ES) č. 1927/2006 sa stanovuje, že 0,35 % ročnej maximálnej sumy sa môže každoročne poskytnúť na technickú pomoc z podnetu Komisie. Komisia preto navrhuje uvoľniť prostriedky vo výške 1 120 000 EUR. (4) EGF by sa mal preto mobilizovať s cieľom poskytnúť technickú pomoc z podnetu Komisie, PRIJALI TOTO ROZHODNUTIE: Článok 1 V rámci všeobecného rozpočtu Európskej únie na rozpočtový rok 2012 sa z Európskeho fondu na prispôsobenie sa globalizácii (EGF) uvoľnia prostriedky vo výške 1 120 000 EUR vo forme viazaných a platobných rozpočtových prostriedkov. Článok 2 Toto rozhodnutie sa uverejní v Úradnom vestníku Európskej únie. V Bruseli Za Európsky parlament Za Radu predseda predseda [1] Ú. v. EÚ C 139, 14.6.2006, s. 1. [2] Ú. v. EÚ L 406, 30.12.2006, s. 1. [3] http://ec.europa.eu/egf [4] Ú. v. ES L 225, 12.8.1998, s. 16. [5] Ú. v. EÚ C 139, 14.6.2006, s. 1. [6] Ú. v. EÚ L 406, 30.12.2006, s. 1. [7] Ú. v. EÚ L [...], [...], s. [...].